Forslag til RÅDETS FORORDNING om ændring af forordning (EF) nr. 974/98 om indførelse af euroen

(Forelagt af Kommissionen)

BEGRUNDELSE

Den 3. maj 2000 vedtog Kommissionen et forslag til Rådets beslutning i henhold til traktatens artikel 122, stk. 2, om, at Grækenland opfylder de nødvendige betingelser for indførelse af den fælles valuta, og at Grækenlands dispensation ophæves med virkning fra 1. januar 2001.

I tilfælde af en positiv beslutning skal Rådet efterfølgende vedtage omregningskursen mellem euroen og drakmen, som vil få virkning fra 1. januar 2001, og træffe andre foranstaltninger, der er nødvendige for indførelsen af euroen i Grækenland.

I. Generelle betragtninger

Den dato, hvor Grækenland forventes at indføre euroen, ligger i den overgangsperiode (1. januar 1999-31. december 2001), i løbet af hvilken de deltagende medlemsstaters tidligere valutaer er underenheder af euroen. Sedler og mønter denomineret i euro indføres pr. 1. januar 2002. Rækkevidden af de foranstaltninger, der skal træffes med henblik på euroens indførelse i Grækenland, afhænger i vidt omfang af, om den resterende overgangsperiode efter 1. januar 2001 kan anses at være tilstrækkelig lang for Grækenland. Da Grækenland vil kunne udnytte de øvrige landes erfaringer med hensyn til forberedelserne på 2002, kan det formodes, at Grækenland vil være i stand til at overholde den fastsatte frist, som falder ved afslutningen af overgangsperioden, og at der ikke er behov for særlige bestemmelser i de retlige rammer for euroen.

De to rådsforordninger, der indgår i de retlige rammer for euroen, dvs. forordning (EF) nr. 974/98 om indførelse af euroen [1] og forordning (EF) nr. 1103/97 om visse bestemmelser vedrørende indførelsen af euroen [2], kan derfor i fuldt omfang anvendes på Grækenland. De behøver kun at blive ændret for at integrere Grækenland og landets valuta i de eksisterende rammer.

[1] EFT L 139 af 11.5.1998, s. 1-5.

[2] EFT L 162 af 19.6.1997, s. 1-3.

II. Bemærkninger til artiklerne

Artikel 1

I stk. 1 i denne artikel ændres tre af definitionerne i artikel 1 i forordning (EF) nr. 974/98: Grækenland tages med i definitionen af "deltagende medlemsstater"; definitionen af "omreg ningskurser" udvides til at omfatte omregningskurser, der fastsættes efter indledningen af tredje fase af ØMU på basis af artikel 123, stk. 5 (tidl. artikel 109 L, stk. 5); definitionen af "nationale valutaenheder" udvides til at omfatte enheder af tidligere nationale valutaer, der erstattes af euroen efter indledningen af tredje fase.

I stk. 2 fastsættes det, at euroen træder i stedet for drakmen som Grækenlands valuta pr. 1. januar 2001.

Artikel 2

Denne artikel fastsætter forordningens ikrafttrædelsesdato til den 1. januar 2001, så den får virkning samtidig med Rådets øvrige retsakter vedrørende Grækenlands indførelse af euroen, dvs. på datoen for ophævelsen af Grækenlands dispensation og for ikrafttrædelsen af omreg ningskursen for drakmen.

2000/0137 (CNS)

Forslag til RÅDETS FORORDNING om ændring af forordning (EF) nr. 974/98 om indførelse af euroen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 123, stk. 4, tredje punktum, og stk. 5,

under henvisning til forslag fra Kommissionen [3],

[3] ...

under henvisning til udtalelse fra Europa-Parlamentet [4],

[4] ...

under henvisning til udtalelse fra Den Europæiske Centralbank [5], og

[5] ...

ud fra følgende betragtninger:

(1) I henhold til forordning (EF) nr. 974/98 af 3. maj 1998 om indførelse af euroen [6] træder euroen i stedet for valutaerne i de medlemsstater, der opfyldte de nødvendige betin gelser for indførelse af den fælles valuta på det tidspunkt, hvor Fællesskabet indledte tredje fase af Den Økonomiske og Monetære Union. Nævnte forordning indeholder også regler gældende for de pågældende medlemsstaters nationale valutaenheder i overgangsperioden, der slutter den 31. december 2001, og regler vedrørende penge sedler og mønter.

[6] EFT L 139 af 11.5.1998, s. 1-5.

(2) I henhold til beslutning 98/317/EF af 3. maj 1998 efter traktatens artikel 121, stk. 4, opfyldte Grækenland ikke de nødvendige betingelser for indførelse af den fælles valuta.

(3) I henhold til beslutning 00/.../EF af 20. juni 2000 efter traktatens artikel 122, stk. 2, opfylder Grækenland nu de nødvendige betingelser, og Grækenlands dispensation ophæves med virkning fra 1. januar 2001.

(4) Indførelsen af euroen i Grækenland nødvendiggør, at Grækenland medtages i de bestemmelser om indførelsen af euroen, der gælder i de medlemsstater, hvor euroen blev indført, da Fællesskabet indledte tredje fase af Den Økonomiske og Monetære Union.

(5) For en medlemsstat, hvis valuta erstattes af euroen efter den dato, hvor Fællesskabet indledte tredje fase af Den Økonomiske og Monetære Union, skal definitionen af "nationale valutaenheder" henvise til enheden af medlemsstatens valuta, således som den var defineret umiddelbart før medlemsstatens indførelse af euroen.

(6) Bestemmelserne om overgangsperioden finder anvendelse fra 1. januar 2002 for Grækenlands vedkommende -

UDSTEDT FØLGENDE FORORDNING:

Artikel 1

1. I artikel 1 i forordning (EF) nr. 974/98 foretages følgende ændringer:

- i første led indsættes ordet "Grækenland" mellem ordene "Tyskland" og "Spanien"

- i slutningen af tredje led tilføjes ordene "eller i henhold til stk. 5 i samme artikel"

- i slutningen af femte led tilføjes ordene "eller, i givet fald, dagen før euroen træder i stedet for valutaen i en medlemsstat, der indfører euroen på et senere tidspunkt".

2. Artikel 2, første punktum, i forordning (EF) nr. 974/98 affattes således: "Fra den 1. januar 1999 skal valutaen for de deltagende medlemsstater med undtagelse af Grækenland være euroen. Fra den 1. januar 2001 skal Grækenlands valuta være euroen."

Artikel 2

Denne forordning træder i kraft den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Rådets vegne

Formand